Nina Lincoln Helsingissä vuonna 1965. (Valokuva Ismo Hölttö.)
**Nina Madeline Rindt** (o.s. **Lincoln**; s. 1943) on suomalainen entinen malli, joka nousi 1960- ja 1970-luvun vaihteen tyyli-ikoniksi formulakuljettaja Jochen Rindtin vaimona. Hän on suomalaisen kilpa-autoilijan Curt Lincolnin tytär.

Nina Lincoln kävi Suomessa keskikoulun ja opiskeli sitten sisäoppilaitoksessa Sveitsin Montreux’ssä. Hän toimi 1960-luvun puolivälissä mallina New Yorkissa, Pariisissa ja Lontoossa, jossa hänen tuttavapiiriinsä kuului muun muassa ajan supermalli Twiggy. Vuonna 1967 Nina Lincoln avioitui Formula 1 -kuljettaja Jochen Rindtin kanssa, joka sai surmansa harjoituksissa Italian Monzassa 1970. Jochen Rindt voitti kuolemansa jälkeen kauden maailmanmestaruuden, ja palkinto luovutettiin Nina Rindtille.

Nina ja Jochen Rindtille syntyi vuonna 1968 tytär Natasha. Vuonna 1972 Nina Rindt avioitui brittiläisen backgammonin ammattipelaaja Philip Martynin kanssa, ja he saivat tyttären nimeltä Tamara. He erosivat vuonna 1974. Vuonna 1979 Nina Rindt avioitui skotlantilaisen investointipankkiirin, Bridportin 4. varakreivin Alexander Hoodin kanssa, ja heille syntyi poika Anthony Nelson Hood 1983. He erosivat 1999, minkä jälkeen Nina Rindt on kaihtanut julkisuutta.

Italialainen urheilulehti *La Gazzetta dello Sport* teki vuonna 2011 listan kaikkien aikojen kauneimmista formulavaimoista. Nina Rindt nostettiin sen ykköspaikalle.

Sveitsiläisen luksuskellomerkin Universal Genèven eräs kronometrimalli tunnetaan keräilijöiden piirissä "Nina Rindt -mallina", koska hänellä oli tapana käyttää sellaista formulavarikkovuosinaan. Ravintola Kosmoksen jälkiruokalistalla on ollut "jäädytetty suklaa-juustokakku Nina Lincolnin tapaan". Sen resepti on julkaistu myös *Kotilieden* *Suuressa leivontakirjassa* vuonna 1987.

Lähteet
-------

1. 1 2  Kärkkäinen, Juha: "Lincoln, Curt (1918–2005)", *Suomen kansallisbiografia, osa 6*, s. 155–156. Helsinki: Suomalaisen Kirjallisuuden Seura, 2005. ISBN 951-746-447-9. / Teoksen verkkoversio (viitattu 7.11.2015).
2. 1 2  Secret Style Icon: Nina Rindt. Rookie Magazine 22.8.2012. Viitattu 7.11.2015.
3. 1 2 3  Kiviniemi, Kirsikka: Miltä näyttää mystinen F1-kaunotar Nina Rindt nykyään? *Ilta-Sanomat* 26.6.2014. Viitattu 7.11.2015.
4. ↑  Eronen, Leena: "Ira Lincoln: Jochen Rindt on mukava vävypoika." *Hymy* 5/1967, s. 2–4.
5. ↑  Philip Martyn Rememberance The Gammon Press. Viitattu 4.10.2021. (englanniksi)
6. ↑  Person Page *The Peerage*. Viitattu 4.10.2021.
7. ↑  Jochen Rindt & Co, 40 years after. (Arkistoitu – Internet Archive) Research Racing, Motorsport International. Viitattu 7.11.2015.
8. ↑  Dempster, Nigel: Nina in at the Finnish. (Arkistoitu – Internet Archive) Daily Mail 24.5.1999. Viitattu 7.11.2015. (Maksullinen artikkeli.)
9. ↑  Tämä suomalainen valittiin kaikkien aikojen kauneimmaksi formulavaimoksi.[vanhentunut linkki] MTV 28.3.2011. Viitattu 7.11.2015.
10. ↑  Universal Geneve Compax Ref. 885103/03 "Nina Rindt". Analog Shift, kellojen verkkokauppa. Viitattu 7.11.2015.
11. ↑  Kasarikeittiöstä: Nina Lincolnin suklaa-juustotorttu. (Arkistoitu – Internet Archive) Rouva Raadelman rakkaimmat reseptit 23.11.2012. *Turun Sanomien* blogit. Viitattu 7.11.2015.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* Deutsche Biographie

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Alexander Hood, 4th Viscount Bridport